Гуапагъэмрэ хахуагъэмрэ я уэрэдгъэIу
Апхуэдэу зыфIаща зэIущIэ гуапэ щекIуэкIащ Мечиев Кязим и цIэр зезыхьэ ныбжьыщIэ библиотекэм, мы гъэр зи илъэсу ягъэува КIыщокъуэ Алим и фэеплъу. Ар къызэригъэпэщат IуэхущIапIэм и лъахэхутэ къудамэм икIи абы и лэжьакIуэ Машэжь Лианэ иригъэкIуэкIащ.
УсакIуэм и гуащIэм ар тепсэлъыхьа иужь, зэIущIэм кърихьэлIахэм ирагъэлъэгъуащ Алим игъэлъапIэу щыта Iуэхугъуэхэр зи лъабжьэ, Iыхьлыхэмрэ лэжьэгъухэмрэ я гупсысэхэр къыщыIуэта документальнэ фильмыр. Абы наIуэу къыщыгъэлъэгъуащ КIыщокъуэр пщIэ зыхуащI тхакIуэу, усакIуэу, къэрал лэжьакIуэу зэрыщытам къыдэкIуэу, ныбжьэгъу телъыджэу, къуэ гумащIэу зэрыпсэуар.
ИтIанэ утыкур хуит хуащIащ Налшык и курыт еджапIэ №30-м и гъэсэн цIыкIухэм. Ахэр къеджащ КIыщокъуэ Алим и усэу урысыбзэкIэ зэрадзэкIахэм ящыщ зыбжанэ.
— Си щхьэкIэ сцIыхуу щытащ Алим икIи абы срогушхуэ, — жиIащ псалъэ щратым КъБР-ми УФ-ми щIыхь зиIэ я артисткэ Таукеновэ Галинэ. — Абы и ныбжьыр илъэс 80 щрикъур щагъэлъапIэм, сыбгъурысу утыкум сисат, кърат удз гъэгъахэр къеIысхыу. МащIэми, абыи сроин. Къыхэзгъэщыну сыхуейт КIыщокъуэм и илъэсу ягъэува 2014 гъэм къриубыдэу, абы и псалъэхэр зыщIэлъ уэрэд зырыз нэхъ мыхъуми, жаIэну си гъэсэнхэм къалэн зэращысщIар икIи ар я гуапэу абыхэм зэрагъэзащIэр. Нобэ апхуэдэ зыбжанэм я зэфIэкI фэдгъэлъагъунущ.
Галинэ дыкъызэригъэгугъауи, фэеплъ пшыхьым ирихьэлIахэм ди гукъыдэжыр къаIэтащ ГъуазджэхэмкIэ Кавказ Ищхъэрэ къэрал институтым Щэнхабзэмрэ гъуазджэхэмкIэ и колледжым и студентхэм. Кунах Аня, Хапаевэ Лейлэ, Хьэлыкъуэ Фаинэ, Атмурзаевэ Танзиля сымэ жаIащ «Зажги, любовь, еще одну звезду», «Си адыгэ хэку», «Белая голубка» уэрэд цIэрыIуэхэр. «Ладонь для птиц» уэрэдыр гум дыхьэу жиIащ Галинэ деж зэрызыщигъасэрэ мазэ зы-тIу фIэкIа мыхъу ЛъэмытхьэщI Амырхъан цIыкIу.
ИСТЭПАН Залинэ.
